Diari Oficial de la Generalitat Valenciana


Sumari del DOGV 6191, del 25-01-2010 (2010/665)

RESOLUCIÓ de 21 de gener de 2010, de la Direcció General de Comerç i Consum, per la qual es convoquen eleccions per a la renovació dels òrgans de govern de les cambres oficials de comerç, indústria i navegació de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6191

Data del DOGV
:   25-01-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/665


Data del document
:   21-01-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

Descriptors 

:   * organització administrativa
    * cambra de comerç i indústria

RESOLUCIÓ de 21 de gener de 2010, de la Direcció General de Comerç i Consum, per la qual es convoquen eleccions per a la renovació dels òrgans de govern de les cambres oficials de comerç, indústria i navegació de la Comunitat Valenciana. [2010/665]
Mitjançant Ordre ITC/2019/2009, de 22 de juliol, del Ministeri d'Indústria, Turisme i Comerç, es declara obert el procés electoral per a la renovació dels plens de les cambres de comerç, indústria i navegació d'Espanya i del seu Consell Superior. Este procés electoral queda obert l'1 d'octubre de 2009 i finalitzarà el 15 de juliol del 2010.
Correspon, no obstant això, als òrgans competents de les administracions de tutela convocar les eleccions en els seus àmbits territorials, de conformitat amb el que disposa l'article 9.1 de la Llei 3/1993, de 22 de març, Bàsica de les Cambres Oficials de Comerç, Indústria i Navegació.
Transcorreguts els terminis previstos per a l'exposició pública i la resolució de reclamacions i recursos sobre els corresponents censos electorals, és procedent efectuar la convocatòria d'eleccions per a la renovació dels membres dels plens de les esmentades corporacions, de conformitat amb el que preveu l'article 21 de la Llei 11/1997, de 16 de desembre, de Cambres Oficials de Comerç, Indústria i Navegació de la Comunitat Valenciana, i d'acord amb el que disposa el Decret 158/2001, de 15 d'octubre, pel qual s'aprova el Reglament de les Cambres Oficials de Comerç, Indústria i Navegació de la Comunitat Valenciana i del seu Consell.
Pel que s'ha exposat, després de la consulta prèvia al Consell de Cambres Oficials de Comerç, Indústria i Navegació de la Comunitat Valenciana, i en virtut del que disposa l'article 25 del Decret 158/2001, de 15 d'octubre, del Govern Valencià, la Direcció General de Comerç i Consum resol:
Primer
Es convoquen eleccions per a la renovació dels membres dels plens de les cambres de comerç, indústria i navegació existents en l'àmbit territorial de la Comunitat Valenciana.
Segon
La data de celebració de les eleccions, el nombre de col·legis electorals i la demarcació d'estos, la seu de cadascun i els horaris per a cada una de les cambres oficials de comerç, indústria i navegació s'establixen en l'annex I de la present resolució.
Tercer
1. En el termini dels huit dies hàbils següents a la publicació de la present convocatòria en el Diari Oficial de la Comunitat Valenciana, es constituiran les juntes electorals, que estaran integrades per:
- Tres representants dels electors de les cambres. Quan es tracte de persones jurídiques, estes hauran d'estar representades per persona física amb poder suficient.
- Dos representants designats per la Conselleria d'Indústria, Comerç i Innovació, un dels quals exercirà les funcions de president.
- Un secretari, amb veu i sense vot, designat pel president entre funcionaris de la Conselleria d'Indústria, Comerç i Innovació
2. Les juntes electorals tindran àmbit provincial, i es constituirà, en conseqüència, junta, en cadascuna de les tres províncies de la Comunitat Valenciana.
3. La composició de les juntes electorals es publicarà en el Diari Oficial de la Comunitat Valenciana.
4. Les juntes electorals tindran la seu als locals de la Conselleria d'Indústria, Comerç i Innovació que a continuació s'especifiquen:
- Junta Electoral d'Alacant: Rambla Méndez Núñez, 41 (Torre Generalitat). Alacant.
- Junta Electoral de Castelló: c/ Germans Bou, núm. 47, Castelló.
- Junta Electoral de València: c/ Colom, 32, València.
Quart
1. Els electors podran emetre el seu vot per correu, amb la sol·licitud prèvia per escrit a la cambra respectiva, segons model normalitzat que s'adjunta com a annex II a la present resolució, amb subjecció als requisits, i en la forma prevista en l'article 28 Decret 158/2001. La sol·licitud haurà d'efectuar-se dins dels vint dies hàbils següents a la proclamació de candidats per part de la Junta Electoral
2. La Secretaria de la Cambra haurà d'enviar a l'elector que haja sol·licitat el vot per correu la documentació necessària per a l'exercici del vot, amb una antelació mínima de deu dies hàbils respecte de la data assenyalada per a l'elecció, i haurà de trametre a la Junta Electoral relació dels certificats sol·licitats i expedits.
3. En el cas que no se celebre elecció en el grup o categoria corresponent, es comunicarà per escrit al sol·licitant esta circumstància, amb idèntica antelació a l'establida en l'apartat anterior.
4. Els vots emesos per correu hauran de tenir entrada en la secretaria de la junta electoral respectiva abans de les catorze hores del dia anterior a l'assenyalat per a l'elecció, i no s'admetran els rebuts amb posterioritat a l'indicat terme.
5. No obstant això anterior, l'elector que havent obtingut la documentació requerida per a l'exercici del vot per correu vulga votar personalment, podrà fer-ho tornant a la mesa electoral l'esmentada documentació en l'acte de la votació. Si no ho fa així, no hi serà rebut el vot.
Cinqué
1. Les votacions per a triar els càrrecs de membres dels plens de les cambres oficials de comerç, indústria i navegació, per a la provisió dels quals hagen sigut proclamats dos o més candidats, se celebraran els dies i a les hores previstos en l'annex I que s'adjunta a la present convocatòria.
2. Es constituiran els col·legis electorals que per a cada cambra s'establixen en l'annex I de la present convocatòria.
3. En el cas que hi haja la possibilitat que l'elector emeta el seu vot alternativament en la mesa de la seua demarcació o en la mesa corresponent a un àmbit superior, la Cambra haurà d'establir un sistema de comunicació entre les distintes meses electorals de manera que, una vegada emés el vot en una de les meses, s'impossibilite la votació d'este mateix elector en qualsevol de les altres.
4. Cada mesa electoral estarà formada per un president i dos vocals designats per la junta electoral corresponent, entre els electors domiciliats a la localitat del col·legi electoral, per mitjà de sorteig realitzat deu dies abans de la celebració d'eleccions i en la seu de cada junta electoral, entre una relació d'electors en nombre de dos per a cada grup que no siguen candidats, proposada pel Ple de la Cambra. En el mateix acte es designaran, així mateix, els suplents del president i dels vocals.
5. Si en l'acte de la constitució de la mesa electoral no comparegueren, com a mínim, dos dels membres designats per la Junta Electoral com a titulars o suplents, assumiran les seues funcions un representant de la Conselleria d'Indústria, Comerç i Innovació, que actuarà com a president, i un empleat de la Cambra que actuarà com a vocal.
6. No obstant el que es disposa en el punt anterior, atenent el nombre de candidatures proclamades i el de grups en què haja de celebrar-se efectivament la votació, les juntes electorals podran acordar l'ampliació o reducció del nombre de meses electorals sense modificar, en cap cas, el nombre de col·legis previst en esta convocatòria.
Sisé
La presentació i proclamació de candidatures, la designació d'interventors, la votació i l'escrutini es desenvoluparan d'acord amb el que preveu el Decret 158/2001, de 15 d'octubre, del Govern Valencià.
Seté
1. Dins dels 15 dies següents a la celebració de les eleccions, i als efectes de l'elecció dels vocals col·laboradors a què fa referència l'article 35 del Decret 158/2001, de 15 d'octubre, la Confederació Interprovincial d'Empresaris de la Comunitat Valenciana haurà de presentar davant de la Secretaria de la cambra respectiva, una llista de candidats a vocals del Ple, triats entre persones de reconegut prestigi en la vida econòmica dins de la circumscripció de cada cambra, en nombre que supere en un terç el de vocals a cobrir, que és el 15% dels membres electes de la Cambra. Estes llistes tindran caràcter obert. A la llista s'adjuntarà una relació dels mèrits que fonamenten la proposta i l'acceptació expressa dels candidats.
2. Als efectes de determinar el nombre de vocals a què es referix el paràgraf anterior, les secretaries de les cambres expediran certificat respecte d'això, d'acord amb el que establisca el Reglament de Règim Interior.
3. El termini màxim per a l'elecció dels vocals col·laboradors serà fins al dia 14 de maig del 2010.
Huité
La celebració de la sessió constitutiva del Ple serà, com a màxim, fins al dia 27 de juny del 2010.
Disposició final única
Per a tot el que no aparega previst expressament en la present convocatòria, la interpretació de la qual correspon a la Direcció General de Comerç i Consum de la Generalitat Valenciana o, si és el cas, a les respectives juntes electorals, s'aplicarà el que preveuen la Llei 11/1997, de 16 de desembre, de Cambres Oficials de Comerç, Indústria i Navegació de la Comunitat Valenciana, i el Decret 158/2001, de 15 d'octubre, pel qual s'aprova el Reglament de les Cambres Oficials de Comerç, Indústria i Navegació de la Comunitat Valenciana i del seu Consell.
València, 21 de gener de 2010.- La directora general de Comerç i Consum: Silvia Ordiñaga Rigo.
ANNEX I
Cambra Oficial de Comerç i Indústria d'Alcoi
Data de celebració de les eleccions: 14 de abril de 2010
Col·legi electoral únic
Domicili: seu de la cambra, c/ Sant Francesc, 10 - 03679 Alcoi
Demarcació: la de la cambra
Horari: de 10 a 20 hores, ininterrompudament.
Cambra Oficial de Comerç, Indústria i Navegació d'Alacant
Data de celebració de les eleccions: 14 d'abril de 2010
Col·legi electoral número 1
Domicili: seu de la cambra, c/ Cervantes, 3 - Alacant
Demarcació: la de la cambra, excepte els municipis assignats a las demarcacions dels col·legis electorals números 2 i 3
Horari: de 10 a 20 hores, ininterrompudament.
Col·legi electoral número 2
Domicili: delegació de la cambra a Elx, c/ Germán Berácer, 65 - Elx
Demarcació: Elx
Horari: de 10 a 20 hores, ininterrompudament.
Col·legi electoral número 3
Domicili: delegació de la cambra a Dénia, av. de Ramón y Cajal, 12 - Dénia
Demarcació: Adsubia, Alcalalí, Benigembla, Benidoleig, Benimeli, Benissa, Benitatxell, Beniarbeig, Calp, Dénia, Jalón, Xàbia, Llíber, Murla, Ondara, Parcent, Pedreguer, Pego, els Poblets, el Ràfol d'Almúnia, Sagra, Sanet y Negrals, Senija, Teulada, Tormos, Tollos, la Vall d'Ebo, la Vall de Gallinera, la Vall de Laguar, el Verger.
Horari: 10 a 20 hores, ininterrompudament.
Cambra Oficial de Comerç, Indústria i Navegació de Castelló
Data de celebració de les eleccions: 14 de abril de 2010
Domicili: seu de la cambra, av. dels Germans Bou, 79 - 12444 Castelló
Demarcació: la de la cambra
Horari: de 10 a 20 hores, ininterrompudament.
Cambra oficial de Comerç i Indústria d'Orihuela
Data de celebració de les eleccions: 14 d'abril de 2010
Col·legi electoral únic
Domicili: seu de la cambra, av. de la Vega 22, entresòl - Orihuela
Demarcació: la de la cambra
Horari: de 10 a 20 hores, ininterrompudament.
Cambra Oficial de Comerç, Indústria i Navegació de València
Data de celebració de les eleccions: 14 d'abril de 2010
Col·legi electoral número 1
Domicili: seu de la cambra de València, c/ Jesús, 19 - València
Demarcació: en este col·legi podran votar totes les empreses de demarcació de cambres de València, sense perjudici que les empreses ubicades als municipis assignats a les demarcacions de la resta de col·legis electorals puguen, alternativament, emetre el seu vot en estos.
Horari: de 10 a 20 hores, ininterrompudament.
Col·legi electoral número 2
Domicili: Antena Local Carcaixent, c/Marquesa de Montortal, 54 (Centre d'empreses) Carcaixent.
Demarcació: Alberic, Alcàntera de Xúquer, l'Alcúdia, Alfarp, Algemesí, Alginet, Alzira, Antella, Beneixida, Benifaió, Benimodo, Benimuslem, Carcaixent, Càrcer, Carlet, Catadau, Cotes, l'Ènova, Gavarda, Guadassuar, Llombai, Manuel, Massalavés, Monserrat, Montroy, la Pobla Llarga, Rafelguaraf, Real, Sant Joan de l'Ènova, Sellent, Senyera, Sumacàrcer, Tous, Turís i Villanueva de Castellón.
Horari: de 10 a 20 hores, ininterrompudament.
Col·legi electoral número 3
Domicili: Antena Local Ontinyent, c/ Maians, 19
Demarcació: Agullent, Aielo de Malferit, Albaida, Alfarrasí, Atzeneta d'Albaida, Aielo de Rugat, Bèlgida, Bellús, Beniatjar, Benicolet, Benigànim, Benisoda, Benisuera, Bocairent, Bufali, Carrícola, Castelló de Rugat, Fontanars dels Alforins, Guadasequies, Llutxent, Montaverner, Montichelvo, l'Olleria, Ontinyent, Otos, Palomar, Pinet, la Pobla del Duc, Quatretonda, Ràfol de Salem, Rugat, Salem, Sempere, Terrateig.
Horari: de 10 a 20 hores, ininterrompudament.
Col·legi electoral número 4
Domicili: Antena Local Paterna, c/Maestro Ramón Ramia y Querol, s/n - (Ajuntament de Paterna) Paterna
Demarcació: Albalat dels Sorells, Alboraya, Albuixech, Alfara del Patriarca, Almàssera, Bonrepòs i Mirambell, Burjassot, Emperador, Foios, Godella, Manises, Massalfassar, Massamagrell, Meliana, Moncada, Museros, la Pobla de Farnals, Paterna, Puçol, Puig, Quart de Poblet, Rafelbunyol, Rocafort, Tavernes Blanques i Vinalesa.
Horari: de 10 a 20 hores, ininterrompudament.
Col·legi electoral número 5
Domicili: Antena Local Sueca, plaça de l'Ajuntament, 17 - (Ajuntament de Sueca) Sueca
Demarcació: Albalat de la Ribera, Almussafes, Corbera, Cullera, Favara, Fortaleny, Llaurí, Polinyà de Xúquer, Riola, Sollana i Sueca.
Horari: de 10 a 20 hores, ininterrompudament.
Col·legi electoral número 6
Domicili: Antena Local Tavernes de la Valldigna, c/Gabriel Hernández, 51,1 - (Centre d'activitats empresarials) Tavernes de la Valldigna
Demarcació: Ador, Alfahuir, Almiserà, Almoines, Alqueria de la Comtessa, Barx, Bellreguard, Beniarjó, Benifairó de la Valldigna, Beniflà, Benirredrà, Castellonet de la Conquesta, Daimús, la Font d'en Carròs, Gandia, Guardamar, Llocnou de Sant Jeroni, Miramar, Oliva, Palma de Gandia, Palmera, Piles, Potríes, Rafelcofer, Real de Gandia, Rótova, Simat de la Valldigna, Tavernes de la Valldigna, Villalonga, Xeraco, Xeresa.
Horari: de 10 a 20 hores, ininterrompudament.
Col·legi electoral número 7
Domicili: Antena Local Torrent, c/ Ramón y Cajal, 7, 1r - Torrent
Demarcació: Alaquàs, Albal, Alcàsser, Aldaia, Alfafar, Benetússer, Beniparrell, Catarroja, Lugar Nuevo de la Corona, Massanassa, Mislata, Paiporta, Picanya, Picassent, Sedaví, Silla, Torrent i Xirivella.
Horari: de 10 a 20 hores, ininterrompudament.
Col·legi electoral número 8
Domicili: Antena Local Utiel, c/ Puerta Nueva, 3 - Utiel
Demarcació: Ayora, Camporrobles, Caudete de las Fuentes, Cofrentes, Cortes de Pallás, Chera, Fuenterrobles, Jalance, Jarafuel, Requena, Sinarcas, Teresa de Cofrentes, Utiel, Venta del Moro, Villargordo del Cabriel i Zarra.
Horari: de 10 a 20 hores, ininterrompudament.
Col·legi electoral número 9
Domicili: Antena Local Xàtiva, c/ Santa Anna, 12, baix - (Ajuntament de Xàtiva) Xàtiva
Demarcació: l'Alcúdia de Crespins, Anna, Barxeta, Bicorp, Bolbaite, Canals, Cerdà, Chella, Enguera, Estubeny, la Font de la Figuera, Genovés, la Granja de la Costera, Llocnou d'En Fenollet, Llanera de Ranes, la Llosa de Ranes, Millares, Moixent, Montesa, Navarrés, Novetlè, Quesa, Rotglà i Corberà, Torrella, Vallada, Vallés i Xàtiva.
Horari: de 10 a 20 hores, ininterrompudament.